  Майя Бывальцева 15-тӥ оштолэзе 2019-тӥ арын Удмуртия цифровой телевещание выжиз. Элькунын улӥсьёс 20 дунтэк каналъёсты вылӥ ӟечлыкен учкыны быгатозы. Улосвыл тӧро дорын ортчем кенешонын вераськизы, ваньзылэн-а сыӵе луонлыксы вань но кыӵе юрттэт чакламын со адямиослы, кинлы нимысьтыз тӥрлык басьтыны кулэ. Удмуртиысь кивалтэтлэн тӧроез Ярослав Семёнов верамъя, элькунамы цифровой вещание 99 процентэз улӥсьёс доры вуиз. Кылемез спутникысь сигналэз кутоно луозы. Со понна нимысьтыз тӥрлык басьтэм понна компенсаци чакламын – троссэ 4 сюрс 500 манет. Озьы ик 1 сюрс манет сётозы вуж телевизоръёс борды цифровой приставка басьтэм понна. Таиз юрттэт чакламын соослы, кинлэн табышез толэзь ӵоже улыны тырмымон пусъем коньдонлэн 1 но ӝыны быдӟалаезлэсь ӧжыт луэ. Та тыриськонъёслы коньдэтын 10 миллион манет чакламын. Со ӧз ке тырмы, ватсаломы Ярослав Семёнов, Удмуртиысь кивалтэтлэн тӧроезЮжтолэзьысен калыклэн юанъёсызлы валэктонъёс сётон но тӥрлыкез тупатонын юрттэт курыса вазиськонъёсты кутон понна «ӟырдыт телефон» ужаны кутскиз. 18-тӥ южтолэзьысен 3 сюрс 300 адями вазиськиз. Тӥрлыкез тупатонын 450 волонтёръёс, 39 мерлыко ужасьёс но Пенсионеръёслэн огазеяськонзылэн улосвыл ёзэтэзлэн ёзчиосыз юртто.  8-800-350-37-74 номеро телефон котькуд нунал 10 часысен 22 часозь ужа. Удмуртилэн тӧроез Александр Бречалов муниципал тӧрлыкъёслэсь кивалтӥсьёссэс но эрикрадэз утись ёзэсъёсты югдурез ялан чакласа возьыны куриз. Пӧртэм йыртэмасьёс тӥрлыкез дуно дунын вузаса но сое тупатэм понна коньдон басьтыса медаз ветлэ. Волонтёръёс нимысьтыз дӥсен ветло но соослэн волонтёрлэн книжкаоссы вань. Со сяна, волонтёръёс «ӟырдыт телефонэ» жингыртэм но кытчы но кыӵе дыре лыктыны кенешем бере гинэ вуо Тимур Меджитов, Удмуртиысь информатизацияя но герӟетъя министрЦифровой вещание потыны дасяськон 2010-тӥ арын кутскиз. Со дырысен Удмуртиын цифровой телевещанилы 38 объект пуктӥзы, 29-эз со пӧлысь чылкак выль. Нырысетӥосыз вить объектъёс 2014-тӥ арын вещаниез кутскизы, нош 2018-тӥ ар пумозь, ваньзэ объектъёсты лэзем бере, цифровой телевидение 99 процентлэсь уноез элькунын улӥсьёс доры вуыны быгатӥз.  Цифровой телевещание потэм бере «Мынам Удмуртие» телеканалэз учкисьёс уз ыштэ. Нырысь ик, йӧскалык программаосты кабельной телевиденилэн 21-тӥ кнопкаяз учкыны луэ, кыкетӥез, вещание интернетын но Телекарта спутник операторлэн вотэсаз мынэ. Со сяна, Триколор герӟетэ пырон уж мынэ. Тегъёс: Мерлык Ижкар Удмуртия телевидение АлександрБречалов ЯрославСемёнов  